แพทย์แจงภาวะ Heatstroke ไม่ทำให้เสียชีวิตทันทียกเว้นมีปัจจัยร่วม ห่วงเด็ก ผู้สูงวัย ผู้มีโรคเรื้อรัง
นพ.ธนบูรณ์ วรกิจธำรงค์ชัย นายแพทย์ชำนาญพิเศษ อายุกรรมสมองสถาบันประสาทวิทยา กรมการแพทย์ กล่าวถึงภาวะ Heatstroke ว่าเป็นภาวะที่อุณหภูมิในร่างกายเพิ่มขึ้นอย่างรวดเร็ว มีผลทำให้ทั้งพฤติกรรมของร่างกายเปลี่ยนไป ร่างกายอ่อนแอ เกิดภาวะหมดสติ หรือภาวะล้มเหลวของระบบทางเดินหายใจ หรือมีอาการชักร่วม  พบได้ในผู้สูงอายุ เด็กเล็ก  ผู้ที่มีโรคประจำตัว ความดันโลหิตสูง ภาวะอ้วน หรือผู้ดื่มเครื่องดื่มแอลกอฮอล์จัดและคนที่มีกิจกรรมกลางแจ้งเป็นเวลานาน ส่วนการเสียชีวิตจากภาวะ Heatstroke เพียงอย่างเดียวนั้น เกิดขึ้นน้อย ส่วนใหญ่จะเป็นการเสียชีวิตที่มีปัจจัยร่วมกับโรคอื่นๆ เช่น โรคหัวใจ หรือภาวะความดันโลหิตสูง ทั้งนี้ อาการของ Heatstroke จะไม่เกิดขึ้นอย่างรวดเร็วแต่จะค่อยๆ เป็นค่อยๆ ไปใช้ระยะเวลาระยะหนึ่ง ร่างกายเริ่มมีอุณหภูมิสูงขึ้นจากนั้นจะส่งผลให้ระบบการทำงานของระบบประสาท เกิดความผิดปกติ เมื่อร่างกายสูญเสียน้ำมากเกิดภาวะตับวาย ไตวาย กล้ามเนื้อแตก โลหิตเป็นพิษ ส่วนใหญ่กลุ่มคนเหล่านี้มักพบคนที่มีกิจกรรมกลางแจ้งเป็นเวลานานและสูญเสียน้ำมาก ดังนั้น ทุกครั้งที่ออกไปเผชิญกับแสงแดดควรต้องดื่มน้ำให้มากโดยเฉพาะผู้สูงอายุและเด็กเล็ก สำหรับการป้องกัน ทำได้เพียงหลบเลี่ยงแสงแดดในเวลาที่ร้อนจัด ตั้งแต่ 10.00 น.-14.00 น. ควรอยู่ในที่ร่ม ดื่มน้ำเปล่าปริมาณมาก สวมเสื้อผ้าที่มีการถ่ายเทอากาศได้ดี หากต้องใช้แรง หรือการออกกำลังกายกลางแจ้งงดการสวมใส่หน้ากากอนามัยเพราะจะทำให้การหายใจอาจไม่คล่องตัวมากเหมือนกับปกติ